ગુજરાતના 182 ધારાસભ્યો જેમાં અધ્યક્ષ અને મંત્રીમંડળના સભ્યોનો સમાવેશ થાય છે તેમનો કુલ પગાર ખર્ચ 15.43 કરોડ થવાનો અંદાજ છે. માર્ચ 2019ના અંતે આપણા ધારાસભ્યોને આટલા રૂપિયાનો પગાર મળશે. છેલ્લા એક વર્ષમાં ધારાસભ્યોનો પગાર ખર્ચ 30.82 ટકા વધ્યો છે. વિધાનસભાના વિરોધપક્ષના નેતાનો વાર્ષિક પગાર ખર્ચ બે વર્ષ પહેલાં 70.8 લાખ હતો તે વધીને માર્ચ 2019ના અંતે 93.03 લાખ થશે. એકમાત્ર વિપક્ષના નેતાના પગારમાં એક વર્ષમાં 15.14 ટકાનો વધારો થયો છે. વિધાનસભાના અધ્યક્ષ અને ઉપાધ્યક્ષનો પગાર ખર્ચ જે બે વર્ષ પહેલાં 32.65 લાખ હતો તે વધીને 47.60 લાખ થશે એટલે કે તેમના પગારમાં 46.46 ટકાનો વધારો છે. ભાજપના મુખ્ય દંડક અને તેના મહેકમનો પગાર ખર્ચ બે વર્ષ પહેલાં 1.31 કરોડ હતો તે આવનારા વર્ષમાં વધીને 1.46 કરોડ થશે એટલે કે તેમના પગારમાં એક વર્ષમાં માઇનસ 4.29 ટકાનો ઘટાડો છે. ધારાસભ્યોની જેમ ગુજરાત સરકારના મંત્રીમંડળના ખર્ચમાં એક વર્ષમાં 17.73 ટકાનો વધારો થયો છે. આ ખર્ચ વધીને હવે 5.70 કરોડ થયું છે. ગયા વર્ષએ આ ખર્ચ 4.28 કરોડ રૂપિયા હતું જેમાં 85.92 લાખનો વધારો થયો છે.